Vuk Bojović je rođen je u Pljevljima u Crnoj Gori, 1940. godine. Diplomirao je i magistrirao vajarski odsek Fakulteta likovnih umetnosti Univerziteta umetnosti u Beogradu. Radio je kao slobodan likovni umetnik, autor je oko 30 bisti, među kojima i nekoliko narodnih heroja.

U periodu 1982–1986. bio je direktor Više trgovačke škole u Beogradu.

Poslednjih 28 godina bio je na čelu Zoo-vrta, koji je njegovim radom i zalaganjem prerastao u pravu oazu životinjskog carstva, sa preko dve hiljade životinja, gde rado dolaze i deca i odrasli.

U tom periodu beogradsko "životinjsko carstvo" bilo je obogaćeno sa više od 2.500 životinja.

Objavio je knjige Priče iz zoo-vrta (1995), Priče iz zoo-vrta 1 (2005), Priče iz zoo-vrta 2 (2007) i Beogradski zoološki vrt (2010). Koautor je knjige Kroz Beogradski zoološki vrt (2005).

Bojoviću je 2011. godine uručen sertifikat o standardu ISO 9001, kao dokaz kvaliteta rada beogradskog zoo-vrta, koji ima malo koja ustanova tog tipa u svetu.

Autor je i velikog broja novinskih članaka o životinjama i njihovim navikama.

Učestvovao je u brojnim radijskim i televizijskim emisijama. Bio je voditelj noćnog programa Radija S (1995–1996), kao i autor i voditelj emisija Art televizije: Art zoologija (1996–1999, 164 emisije) i Art boemija (od 1999. godine, više od 700 emisija).

Beo zoo vrt je saopštio da "vrt dobre nade ostao bez čoveka koji mu je 28 godina davao i dobrotu i nadu".

Oni navode da je Bojovićev životni put poznat građanima Beograda, posetiocima zoološkog vrta iz svih krajeva Srbije i sveta, kao i celokupnoj javnosti i da je pre skoro tri decenije "jedan vajar, rođen u lepotama Žablja, ljubav prema umetnosti dopunio ljubavlju prema životinjskom svetu i arhitekturi".